projecte-aina/catalan_government_crawling huggingface dataset:
El Departament d'Empresa i Coneixement ha iniciat aquest dimarts el pla d'accions per a la creació del clúster TIC turisme amb una reunió de treball entre els principals agents del sector.
A la trobada, que ha tingut lloc a la seu d'ACCIÓ, hi han assistit una quarantena de directius d'empreses, startups i entitats d'aquest àmbit com Vueling, el Sònar+D, Ávoris, Prestige Software, Voxel, Byhours, el CETT de la Universitat de Barcelona, Grup Julià, Witbooking o Beroni, entre d'altres.
Es tracta del primer pas per a la creació d'aquest nou clúster, que dona continuïtat a la presentació de l'anàlisi estratègica del sector del TIC turisme el passat mes de juliol.
Es tracta d'un àmbit molt focalitzat estratègicament i amb alt potencial de creixement que actualment està format per 371 empreses a Catalunya, que ocupen 9.100 treballadors i facturen més de 1.000 milions d'euros.
El nou clúster, impulsat a través de la Direcció General d'Indústria i la Direcció General de Turisme, treballarà els reptes estratègics clau com el talent, la tecnologia i l'estratègia i el mercat.
Estarà format per empreses de la cadena de valor B2B o B2C, consultores especialitzades, agents de tecnologia i de coneixement.
Ara comença la implementació del pla d'accions amb un equip tècnic d'ACCIÓ que assumeix el rol de clúster manager temporalment.
Després, un grup d'empreses constituiran la primera junta directiva i incorporaran el clúster manager.
Es tracta d'un procés que s'inicia amb l'impuls públic, però que posteriorment és liderarà des del sector privat.
El clúster, una eina de competitivitat
Es tracta d'un instrument que permet millorar la competitivitat dels membres que en formen part a partir del desenvolupament de projectes transformadors conjunts i la definició de reptes estratègics per al seu sector.
El Govern articula la seva política de clústers a través del programa Catalunya Clústers d'ACCIÓ, que actualment agrupa 30 clústers catalans que sumen 2.300 empreses amb una facturació de 74.000 milions d'euros i més de 300.000 treballadors.
El programa Catalunya Clústers acompanya els clústers catalans per ajudar-los a enfocar la seva estratègia, dur a terme estudis de mercat, fer prospectiva tecnològica dels seus sectors, organitzar viatges a l'estranger per fer benchmarking internacional i tancar projectes de col·laboració entre clústers catalans o amb entitats internacionals, entre d'altres iniciatives.
El sector del TIC turisme actualment està format per 371 empreses a Catalunya, que facturen més de 1.000 milions d'euros.
El sector dels esports i el de la salut i els equipaments mèdics són els que ofereixen més oportunitats de negoci a Hongria:
Demanda creixent de productes relacionats amb el cos
La demanda de productes fitness augmenta a Hongria, però el sector poc especialitzat, fragmentat i amb una oferta escassa no la cobreix.
Les noves tendències de salut i preocupació pel cos, sumades a l'impuls del Govern hongarès per fomentar l'activitat esportiva, donen lloc a una demanda creixent de productes fitness.
Hi ha demanda per part tant dels consumidors professionals que busquen productes especialitzats, com dels centres que ofereixen serveis esportius bàsics.
Es busca, cada cop més, la innovació i tecnificació.
Equipament de diagnòstic i d'instruments mèdics
El creixement econòmic experimentat ha incrementat la demanda d'equipament mèdic.
Els proveïdors d'equipament mèdic es podrien beneficiar de la proposta de renovació de la infraestructura hospitalària fins al 2025.
Vols viatjar a Mèxic per reunir-te amb els principals actors en l'àmbit de la contractació pública d'aquest país, tant en l'àmbit multilateral com en l'àmbit nacional local?
Participa en la missió del pròxim mes de març i descobriràs de primera mà els projectes públics que es licitaran tant per part d'organismes multilaterals com per part de la nova administració mexicana.
Coneixeràs potencials socis i/o clients locals per poder accedir al mercat o consolidar-hi la teva presència.
L'agenda inclourà reunions amb els principals organismes multilaterals presents a Mèxic (Banc Mundial, Banc Inter-americà de Desenvolupament, CAF, etc.) així com amb governs locals, municipals i agències que s'encarregaran de l'execució d'aquests projectes i potencials socis i clients locals per poder tenir presència al mercat.
Conèixer de primera mà els projectes públics que es licitaran a Mèxic els propers anys, tant per part d'organismes multilaterals com per part de la nova administració mexicana del President López Obrador.
Conèixer potencials socis i clients.
Una empresa, consultoria o enginyeria dels següents sectors: medi ambient, energia, canvi climàtic, salut, transport, mobilitat, entorn urbà, gestió de ciutats, infraestructures i obra civil.
Són diversos els sectors que ofereixen bones oportunitats de negoci a Tailàndia per a les empreses catalanes.
Entre ells destaquen els següents:
Tailàndia és un dels principals exportadors mundials d'agroproductes.
El mercat domèstic de Tailàndia és relativament petit, no obstant això, el país ho compensa amb escreix perquè és un dels principals exportadors internacionals del sector, sobretot en productes poc elaborats (arròs, tonyina, marisc, pinya i pollastre), però també en productes elaborats i precuinats.
Tailàndia va ser el primer país de la regió asiàtica a desenvolupar el turisme mèdic, amb el primer centre acreditat JCI i actualment en té 61.
A Tailàndia, especialitats com la cirurgia cosmètica, l'ortopèdia, la cardiologia, la medicina reproductiva i la cirurgia espinal estan ben desenvolupades i requereixen d'equipaments de primer ordre per mantenir el país al més alt nivell de competitivitat enfront dels seus competidors regionals.
Les ciències de la vida a Catalunya
INFORME DISPONIBLE EN 3 VERSIONS: INFORME COMPLET I PÍNDOLES EN CATALÀ I ANGLÈS
Les ciències de la vida es defineixen per la combinació de quatre subsectors principals: el farmacèutic, la biotecnologia, els productes i dispositius sanitaris i la salut digital.
Amb dades de 2017, a Catalunya hi ha 1.060 empreses i 89 organitzacions dedicades a la recerca que es poden incloure dins d'aquesta definició.
Unes xifres que encapçalen l'informe Les ciències de la vida a Catalunya, elaborat per ACCIÓ i on s'hi recullen totes les dades, tendències i oportunitats.
Es tracta d'un sector amb un pes elevat dins l'economia catalana.
No en va, el 2017 ha acumulat una facturació de 17.802 milions d'euros, que representen el 3,4 % del PIB de Catalunya.
Alhora, genera 53.731 llocs de treball.
Amb unes exportacions que van principalment a Suïssa, Alemanya i França; les ciències de la vida tenen un caràcter eminentment obert a Catalunya.
Al 2018 ha generat el 7,9% del total de les vendes catalanes al món, impulsades especialment pel sector farmacèutic, que concentra el 77,3% de les exportacions en aquest sector.
Alhora, Catalunya també és una ubicació atractiva per als principals agents internacionals d'aquest àmbit.
Sense anar més lluny, les set principals empreses de ciències de la vida a escala mundial tenen presència a Catalunya.
A més, les cinc principals farmacèutiques a Espanya són catalanes.
Això es tradueix en un bon comportament de la inversió estrangera directa (IED).
Entre 2014 i 2018 hi ha hagut 24 projectes d'IED amb una inversió de 383 milions d'euros que han creat 1.171 llocs de treball.
Unes inversions que representen el 37,5% dels projectes d'IED que s'han fet a Espanya, el 42,6% del capital invertit i el 44,5% dels llocs de treball creats.
Descobreix totes les dades a l'informe Les ciències de la vida a Catalunya.
Les exportacions catalanes al Japó representen el 33,6% de les exportacions de l'Estat espanyol al país.
Han assolit els 848,8 milions d'euros el 2018, un 0,8% més que l'any anterior (la xifra més alta de la sèrie històrica).
Entre els principals productes que Catalunya ven al Japó hi ha els vehicles (28,9%), la carn de porc (25,8%) i productes químics orgànics (7,1%).
Oportunitats per a empreses catalanes al Japó
El Japó és un mercat atractiu d'un alt poder adquisitiu, però és necessari elaborar una estratègia de branding encertada.
Al Japó, algunes de les oportunitats del sector alimentari són els productes que es puguin associar a la salut, com ara els aliments orgànics, els ingredients naturals en substitució d'additius i conservants, i els productes
amb traçabilitat i lliures d'antibiòtics.
Alguns productes es poden beneficiar de l'EPA (l'Acord d'associació econòmica UE Japó).
El Japó és el tercer productor mundial de vehicles: l'any 2017 va produir 9,6 milions de vehicles nous.
Les exportacions catalanes han anat augmentant i es preveuen oportunitats per a les empreses catalanes del sector.
També hi ha espai per a les empreses innovadores del sector que ofereixen solucions relacionades amb la tecnologia de control automàtic, el vehicle connectat, els vehicles de piles combustibles i els vehicles elèctrics.
L'escala del mercat d'indústria biotecnològica al Japó és de 24.000 milions d'euros i el Govern desitja expandir-lo, augmentant el seu valor per sis abans del 2030.
En conseqüència, es busquen i desenvolupen diferents formes de col·laboració amb les empreses i els clústers estrangers, fet que es tradueix en molt bones oportunitats per a les empreses catalanes més innovadores.
Amb els Jocs Olímpics de Tòquio 2020, una disminució de la població nacional i, al mateix temps, amb un augment de turistes estrangers, el Japó està en fase de reconstruir comunitats i infraestructures per al futur.
Hi ha oportunitats de negoci en aquells materials, productes o tecnologies relacionades amb les ciutats intel·ligents, amb l'eficiència energètica, la mobilitat sostenible i les energies renovables.
La nova tecnologia i les noves solucions amb diagnòstic mèdic, la robòtica a mida i els dispositius intel·ligents, etc. es podrien introduir en el món del negoci de l'atenció sanitària.
El Japó afronta l'escassetat crònica de recursos humans d'assistència mèdica i d'infermeria, malgrat l'increment constant de població de la tercera edat.
Hi ha una demanda urgent de solucions tecnològiques per mantenir l'estructura actual amb la màxima eficàcia i accessibilitat.
A partir de l'acord de lliure comerç UE-Japó (que va entrar en vigor el mes de febrer de 2019), el vi i el cava són productes que gaudeixen de l'exempció immediata d'impostos aranzelaris, especialment els de gamma econòmica.
Aquest canvi és una oportunitat esperada per poder competir amb els productes xilens, que s'han vist afavorits durant aquests anys pel que fa als aranzels.
Productes de la gastronomia mediterrània, com el formatge, el pernil, les olives, etc., s'acolliran més com a productes quotidians i familiars, a mesura que augmenti el consum de vi i cava.
Les exportacions catalanes han assolit un valor de 1.461,5 milions d'euros el 2018.
Catalunya ven al Marroc principalment aparells i material elèctric (21,7%), plàstics (8,7%) i maquinària (7,6%).
Oportunitats per a empreses catalanes al Marroc
El sector de l'aqüicultura és relativament nou i poc explotat en un país amb 3.500 km de costa.
S'estima àmpliament que la producció aqüícola arribi a les 200.000 tones anuals per a l'any 2020.
El pla d'ordenació de la costa del Marroc farà que moltes empreses de nova creació i filials de l'estranger s'instal·lin al país, amb la demanda consegüent de maquinària, pinso, vacunes, etc.
Per tal d'augmentar la taxa d'integració al voltant de Renault i PSA, aquests OEM busquen empreses del sector que es vulguin implantar dins el seu ecosistema amb incentius molt interessants.
La taxa d'integració en el sector de l'automoció al Marroc està al voltant del 55%.
Això vol dir que el 40% dels materials restants provenen de la importació.
Les cadenes de producció instal·lades al país veuen aquest fet com un obstacle a l'hora d'invertir-hi més.
Es per això que es treballa en la captació d'empreses que s'instal·lin al Marroc.
El Marroc aposta per la transició energètica.
El 2014, les energies renovables representaven ja el 32% de la producció d'electricitat (22% hidroelectricitat, 9% eòlica).
L'objectiu per l'any 2020 és que el parc de producció d'electricitat d'origen renovable passi al 42% de la capacitat elèctrica total instal·lada i, el 2030, es vol que el parc passi al 52% de la capacitat total.
A llarg termini, l'ambició del Marroc és esdevenir exportador d'energia destinada als mercats europeus i africans.
El tractament de l'aigua s'ha convertit en els últims anys en un sector estratègic per al govern marroquí, ja que la demanda d'aigua va en augment i la disponibilitat és molt irregular, el que requereix la construcció i millora de les infraestructures.
Empreses constructores especialitzades en l'aigua, consultoria i subministrament de materials hidràulics poden tenir cabuda en les nombroses licitacions que surten per pal·liar les mancances d'un sector molt ineficient.
En els darrers anys, la indústria agroalimentària marroquina ha experimentat un creixement important (30% del PIB Industrial, 14% de les exportacions).
Destaca la producció d'oli, conserves de tomàquet, verdures i llegums, conserves de fruites i sucs, sector vinícola, brioxeria industrial, transformació de pesca, etc. Per sostenir el seu creixement, aquesta indústria necessita suport d'R+D, equipaments, fàbriques claus en mà de transformació i envasat, etc.
La població urbana al Marroc està en creixement continu i les principals ciutats del país han de fer esforços per adaptar i millorar els equipament urbans.
Les necessitats són grans en infraestructures (pàrquings, vies de circulació, línies de bus, tramvia, etc.), equipaments urbans (senyalització, mobiliari urbà, videovigilància, etc.) i tota la indústria de les TIC aplicades a la gestió intel·ligent de ciutats.
Les exportacions catalanes a Polònia han augmentat de forma continuada els últims anys.
El 2018 assoleixen els 1.452,3 milions d'euros, la xifra més alta de la sèrie històrica, un 2,7% més que l'any 2017.
Catalunya exporta principalment a Polònia vehicles (16,7%), plàstics (10,1%) i maquinària (8,9%) el 2018.
Oportunitats per a empreses catalanes a Polònia
L'11 de febrer de 2019 va entrar en vigor la llei de suport financer a la producció audiovisual, que va introduir incentius financers destinats a impulsar la indústria audiovisual a Polònia.
El programa va dirigit a crear un entorn atractiu per invertir capital en produccions audiovisuals a Polònia i facilitar la cooperació entre productes nacionals i estrangers.
Els productors tenen dret a un reemborsament del 30% dels costos de producció al país.
Les ciutats estan buscant solucions tecnològiques per millorar el transport públic i el trànsit urbà, reduir la contaminació de l'aire, optimitzar el consum d'energia i fer més eficients els sistemes urbans de gestió de l'aigua i els residus.
Educació, formació i serveis editorials
El 2015, el mercat del llibre polonès ja comptava amb uns 2.000 - 2.500 editors actius i actualment segueix sent fort.
A més, Polònia està intentant promocionar internacionalment el seu sistema editorial i busca inversors multinacionals.
Exemples d'aquesta iniciativa són la presència com a país convidat a la London Book Fair de 2017 i la BEA de Chicago.
El sector dels esports, pel que fa a productes i a serveis recreatius, és fort al país i es preveu que creixi amb el suport de les inversions del sector públic.
El sector s'encamina cap a la professionalització, motiu pel qual el país demanda productes especialitzats i serveis relacionats amb l'alt rendiment.
A Polònia es registra una demanda d'embalatge innovador i personalitzat en diversos sectors com el farmacèutic i el cosmètic (solucions que faciliten l'aplicació, l'obertura, el dosatge), el de productes prèmium (licors) i el de productes FMCG.
Amb unes vendes de gairebé 36 milions d'euros, la industria química és la segona indústria més gran de Polònia després dels aliments.
Polònia té un dèficit comercial de productes químics (7,5 milions d'euros el 2016) i busca corregir aquesta situació facilitant l'entrada a inversors o empreses que vulguin produir al país.
Catàleg de solucions 'smart city' a Catalunya
El catàleg Leading smart city solutions in Catalonia identifica solucions de l'àmbit smart city que ja s'han implementat a Catalunya per part d'empreses i centres tecnològics catalans.
El catàleg mostra casos d'ús de cada tecnologia i cobreix totes les àrees d'una ciutat.
En cada cas, el document descriu el repte que s'ha afrontat, la solució tecnològica implementada i l'empresa que ho ha fet possible.
En total, l'informe analitza una seixantena de casos desenvolupats per 56 empreses.
En termes de ciutats intel·ligents, Catalunya és una de les regions europees més avançades com ho demostren les més de 400 empreses dedicades a l'àmbit smart cities.
Per la seva banda, Barcelona és considerada la quarta ciutat del món més preparada pel futur tecnològic.
Es tracta d'una gamma de jocs destinats a infants de 3 a 12 anys que s'obren al telèfon mòbil quan s'escaneja un codi QR ubicat al mobiliari del parc
La startup catalana Urban Enjoy ha desenvolupat una gamma de jocs infantils basats en realitat augmentada per fomentar el joc cooperatiu entre nens i nenes de 3 a 12 anys als parcs urbans.
Es tracta d'una aplicació per al telèfon mòbil que s'activa quan l'usuari escaneja un codi QR ubicat al mobiliari urbà i que planteja reptes tant físics com cognitius amb l'objectiu d'estimular les dinàmiques de grup.
La startup és una de les 10 empreses catalanes que participa al programa d'acceleració Empenta impulsat per ACCIÓ –l'agència de la Generalitat de Catalunya per a la competitivitat de l'empresa, depenent del Departament d'Empresa i Coneixement–, conjuntament amb ESADE i ESADECREAPOLIS, amb l'objectiu d'accelerar el creixement d'empreses que es troben en fases inicials per tal que els seus productes arribin al mercat i trobin finançament.
La idea d'Urban Enjoy va néixer de la mà de Carlos Freire, arquitecte urbanista especialitzat en espai públic i paisatge, i Santi Ribes, informàtic i especialista en desenvolupament d'aplicacions. "
El nostre objectiu és que els nens i nenes utilitzin la tecnologia al parc d'una manera divertida i grupal enlloc de fer-ho individualment i tancats a casa ", assegura Freire.
De la seva banda, Ribes subratlla que " ja no es tracta de lluitar contra la tecnologia per fer que la canalla surti de casa, sinó d'aliar-s'hi i potenciar-la com a element socialitzador i d'aprenentatge físic, cognitiu, afectiu i sobretot lúdic ".
En aquest sentit, el projecte ha comptat amb la col·laboració del doctor en psicologia i professor de la Universitat Ramon Llull Joaquim Serrabona, psicomotricista i terapeuta familiar especialitzat en infants.
Així, l'aplicació combina jocs físics de curses i circuits interactius, un de cognitiu consistent a trobar figures en realitat augmentada a partir de pistes d'imatges, sons o endevinalles, i un espai dedicat a l'animació de realitat augmentada en el qual els infants poden interactuar i fer-se fotos amb aquells objectes virtuals que trobin.
A més, els guanyadors de cada partida també poden fotografiar-se en un podi virtual amb trofeus invisibles a la vista humana però reals des de la pantalla del mòbil.
Actualment, Urban Enjoy ha començat una prova pilot a Alcoi després de testejar els jocs en diverses sessions amb grups d'infants.
Urban Enjoy -fundada fa dos anys i formada per un equip de 10 persones entre arquitectes, programadors, informàtics, dissenyadors i modeladors- ha dut a terme aquest projecte amb l'empresa Breinco Smart, que ha fabricat les lloses de paviment amb els taulells de jocs impresos digitalment.
"El nostre objectiu és que els nens i nenes utilitzin la tecnologia al parc d'una manera divertida i grupal enlloc de fer-ho individualment i tancats a casa"
Participa en la missió per a empreses catalanes a la principal fira d'Europa de la tecnologia en impressió 3D d'aplicació industrial.
Fes contactes i coneix les millors tecnologies per implantar a la teva empresa.
La fira FORMNEXT, que té lloc a Frankfurt del 19 al 22 de novembre, és la més completa exposició a escala europea de tecnologia en impressió 3D, manufactura additiva i relacionada.
Els 632 expositors, 26.919 visitants i més de 37.000 m2 d'exposició es preveu que siguin superats un any més en la present edició.
Per tant, és el millor aparador de la tecnologia en territori europeu.
Com a integrant de la missió empresarial, podràs establir contactes comercials, enriquir el teu coneixement de la tecnologia en impressió 3D industrial i dels materials que s'utilitzen.
El programa d'activitats a la fira inclou visites i rutes temàtiques personalitzades segons la tecnologia, el sector d'aplicació i l'estadi d'aplicació en la cadena de valor de cadascuna de les empreses participants.
ACCIÓ col·labora en el brokerage event del FormNext 2019 en el marc d'activitats del projecte Enterprise Europe Network, del qual ACCIÓ forma part i que agrupa més de 600 organismes de suport a l'empresa a 66 països.
Potenciar el coneixement i apropar aquesta tecnologia a la demanda, tan potencial com incipient, per tal de facilitar-ne l'adopció entre les pimes industrials.
De 10.00 h a 12.00 h Rutes temàtiques
Resta visita lliure i vol de tornada
* El preu inclou l'entrada a la fira.
La manutenció, l'allotjament i els trasllats no estan inclosos.
Cerqueu socis internacionals per expandir el vostre projecte?
Durant tres dies, empreses, centres de recerca i universitats tindreu l'oportunitat de reunir-vos amb altres organitzacions i entitats d'arreu del món per donar a conèixer els vostres productes o serveis al Brokerage Event.
A més, al brokerage hi participen grans corporacions i inversors que estan cercant noves tecnologies i solucions pels seus reptes TIC.
Registreu-vos per estar al dia sobre els reptes que van publicant.
A través de la plataforma del brokerage podreu crear la vostra pròpia agenda de reunions de 20 minuts, adaptada a la vostra disponibilitat i objectius.
Els participants de l'edició anterior van tenir l'oportunitat d'entrevistar-se amb gairebé 450 participants de 48 països, celebrant-se 1.500 reunions.
ACCIÓ organitza aquest Brokerage Event en el marc d'activitats del projecte Enterprise Europe Network, del qual ACCIÓ forma part i que agrupa més de 600 organismes de suport a l'empresa a 66 països.
Trobar socis per cooperació internacional, acords de venda i llicències, joint ventures, subcontractació, transferència tecnològica o projectes d'R+D.
Una empresa, un centre tecnològic o una universitat amb activitat dins el sector mobile.